Mann pågrepet etter dødsfall på Åndalsnes
Politiet fikk ved 03.30-tiden melding om «en hendelse» ved Åndalsnes samfunnshus i Rauma kommune, og rykket ut. Både avdøde og siktede skal ifølge politiet ha vært involvert i denne hendelsen. – Det ble en tid senere klart at en person døde på stedet, opplyser Kjell O. Moen, politioverbetjent ved Molde politistasjon, i en pressemelding. En mann i 20-årene ble senere pågrepet i forbindelse med en hendelse hvor den nå avdøde mannen var involvert, opplyser politiet. – De to var bekjente av hverandre, men opplysningene vi får tyder på at de ikke hadde noen nær relasjon, sier operasjonsleder Kjell Biesmans i Nordmøre og Romsdal politidistrikt til VG. Siktede har søndag ettermidag sittet i avhør med politiet. – Ut over at siktede har forklart seg om sin involvering i hendelsen, vil politiet av etterforskningsmessige grunner ikke gi opplysninger om hva som har kommet frem i dette avhøret og ellers hva som er grunnlaget for siktelsen, opplyser Moen, i en ny pressemelding som ble sendt ut i 14.30-tiden.Hendelsen skal ha funnet sted i forbindelse med et arrangement på samfunnshuset. Russepresidenten i Rauma bekrefter overfor Åndalsnes Avis at det var en russefest i anledningen Halloween på samfunnshuset lørdag kveld, men de to involverte skal ikke selv ha vært russ. – Det er en voldshendelse som skjedde utenfor samfunnshuset, men russetreffet var over da dette skjedde, sier ordfører Lars Olav Hustad (H) til VG. Det skal også ha vært arrangement på kulturhuset natt til søndag, men det var også avsluttet da hendelsen inntraff.VG får opplyst at bakgrunnen for politiets pågripelse er at det skal ha vært en konfrontasjon mellom dem i forkant av dødsfallet. – Det har vært utøvd vold mellom dem, men vi vet ikke om det har vært fra begge sider eller fra en side. Det vil vi få vite etter vitneavhørene, sier operasjonsleder Biesmans til VG. – Er den pågrepne siktet for drap? – Han er pågrepet på et sted der det trolig har skjedd en straffbar handling, men der fakta om hva som har skjedd er uoversiktlig. Politijuristen jobber nå med en foreløpig siktelse som lyder på at siktede skal ha utøvd «grov kroppskrenkelse» etter paragraf 272 i straffeloven, sier Biesmans. – Vi kan ikke si sikkert om dette er en villet handling, eller om omkomne kan ha falt ved et uhell, eller om han kan ha blitt syk og omkommet av det uten tilknytning til selve konfrontasjonen.– 21-åringen ble ærklert død på stedet, og obduksjonen vil gi flere svar om dødsårsak, vi fant ikke ytre skader som vi kunne se, det gjør det uklart, og da må vi holde alle muligheter åpne, selv om den ene muligheten er mer sannsynlig enn de andre, sier Biesmans. Det skal ha vært flere mennesker til stede, mange av dem i samme aldersgruppe, og en rekke vitner vil bli avhørt. Omkomne og siktede er fra samme område og kjenner trolig hverandre, men det er foreløpig ukjent for politiet hva som er relasjonen mellom dem utover det. Videre i pressemeldingen heter det at etterforskning er startet for å finne årsaken til dødsfallet og om det er en sammenheng mellom den hendelsen siktede er pågrepet for og det aktuelle dødsfallet. Det er satt i gang kriminaltekniske undersøkelser og taktisk etterforsking.Ordfører Lars Olav Hustad sier til VG at den omkomnes næreste familie får oppfølging fra kommunens beredskapsgruppe og at Rauma Kulturhus nå er åpnet for alle i kommunen. – Det begynner å komme en del folk for å finne sammen i sorgen. Dette er en tragisk hendelse, sier Hustad.
En 21 år gammel mann ble natt til søndag funnet død utendørs på Åndalsnes. En annen mann i 20-årene er pågrepet og siktet i saken. Den siktede og offeret var bekjente.